《河西务钱郎中邀饮歌以赠》
明代·陈天资

大夫为人崇谦抑，舟中枉顾始相识。同年张愿是同乡，邀我登堂候颜色。

虎丘禹穴聚奇伟，龙汉延津在胸臆。斯文相识即相亲，谈论无方亦无极。

平生尚友颜平原，临是平原真墨刻。高吟朗诵好文章，斗采投琼令行亟。

君举空杯我举满，主人怯饮客不管。风霜何事苦生寒，谈笑忘怀各自煖。

台人来报更已深，相辞上马月如浣。归到舟中睡不成，但有台斗相陪伴。

作者简介：陈天资，号石冈。饶平人。明世宗嘉靖十四年（一五三五）进士。官湖广布政使。致政归。留心搜辑地方文献，有《东里志》。清康熙《潮州府志》卷九上有传。